**luminează-mă Ochi al meu**

*Paparuz*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

şi-ţi voi fi

îmi voi fi

nu-ţi închide pleoapa uitării

peste neputinţele mele încă vii

chiar dacă ai obosit să mă vezi

chinuindu-mă să urc bolovanul

şi câtă risipă aduc cerului

balansând

luminează-mi Ochiule ruga

de-atâta noapte în mine

nu mai zăresc vârful muntelui

nici nu mai ştiu dacă urc

sau cobor

lumea toată îmi pare

de-a-ndoaselea

stelele cad

în sângele meu

risipit prin noroi

pot zbura când vântul tace?

luminează-mă Ochi al meu

şi-ţi voi fi voitul

şi-mi voi fi înţeleptul

mutat în Liniştea ta